b'\n_START_ARTICLE_\nMineralna kostna gostota\n_START_PARAGRAPH_\nMineralna kostna gostota (MKG; tudi BMD, angl. bone mineral densitiy) je masa anorganskih sestavin na prostorninsko enoto kostnine, pri dolo\xc4\x8danju v klini\xc4\x8dni praksi se pa obi\xc4\x8dajno dolo\xc4\x8da z metodami slikanja kot opti\xc4\x8dna gostota na kvadratni centimeter kostne povr\xc5\xa1ine. V medicini se meritev kostne gostote uporablja kot neposredni pokazatelj osteoporoze in tveganja za kostne zlome. Meri se z metodo, imenovano rentgenska denzitometrija. Meritve obi\xc4\x8dajno opravljajo v radiolo\xc5\xa1kih in nuklearnomedicinskih ambulantah oziroma oddelkih  in so neinvazivne in nebole\xc4\x8de, bolnik pa je izpostavljen le nizkim odmerkom sevanja. Meritev se obi\xc4\x8dajno opravi v ledvenem predelu hrbtenice in zgornjem delu kolka (v vratu stegnenice). V\xc4\x8dasih se opravljajo meritve tudi na podlahti nedominantne roke, zlasti pri bolnikih, pri katerih meritev v predelu ledvene hrbtenice oziroma kolka ni mo\xc5\xbena._NEWLINE_Z merjenjem mineralne kostne gostote se ugotavlja morebitna prisotnost osteoporoze, slu\xc5\xbei pa tudi za spremljanje bolnikov z \xc5\xbee znano osteoporozo ter ugotavljanje uspe\xc5\xa1nosti zdravljenja le-te.'